Debate: Schools scheme for fruit, vegetables, milk and dairy products
Date: MONDAY, 8 MAY 2023
Speaker: Carmen Avram
Country: Romania
Language: RO

Spun responsabilitate pentru că azi, din cauza multiplelor crize, acest program este în pericol. Datele ne arată așa: în anul școlar 2019-2020, alimentele distribuite prin bani europeni au ajuns doar la 19 milioane de elevi, adică un sfert dintre cei care aveau dreptul la ele. Un an mai târziu, din cauza pandemiei, acest număr a mai scăzut cu 3 milioane, iar declinul continuă. De exemplu, în țara mea, România, jumătate de milion de elevi nu beneficiază de laptele și produsele lactate distribuite în școli. În Grecia, programul a fost sistat complet din cauza procedurilor greoaie. Probleme apar peste tot din cauza contractelor de achiziție la prețuri derizorii impuse de autorități, a costurilor foarte mari de producție determinate de criza energetică și a greutăților din sectorul agricol. Unii producători de lapte ies iar în stradă, cum se întâmpla în anii ’70. Responsabilitatea a fost și premisa de la care am plecat când, alături de colegii mei, raportori din umbră, am construit acest compromis care conține un set de măsuri urgente pentru depășirea impasului. Cerem Comisiei Europene și statelor membre: 1. Mărirea bugetului alocat distribuției de fructe, legume, lapte și produse lactate în școli. Inflația a făcut ca suma propusă de Comisie, de 1,3 miliarde de euro pentru 6 ani, să fie pur și simplu nerealistă. Ea afectează și producătorii europeni, care vor vinde în pagubă, și elevii care vor fi privați de o gustare hrănitoare și sănătoasă. Când vine vorba de copii, de generația viitoare de europeni, nu e loc de economie la bani. 2. Eliminarea criteriului „cel mai mic preț” la atribuirea contractelor de furnizare a produselor destinate școlilor. Este un principiu dăunător, deoarece copiii au nevoie de alimente proaspete și de calitate, iar producătorii locali, în special fermierii mici, de un stimulent pentru a participa la acest program. Or, dacă ei nu își pot acoperi costurile de producție, ezită să se implice. Nu putem deci face rabat de la calitatea produselor doar pentru că e prețul mic. 3. Reducerea birocrației și simplificarea procedurilor de achiziție. Documentația stufoasă și procedurile greoaie sperie deopotrivă școlile și producătorii, mai ales pe fermierii mici. Este inacceptabil ca pentru un kilogram de produs distribuit în școli să se producă un kilogram de documente, așa cum se întâmplă azi în unele cazuri. În final, cei care pierd sunt elevii, pentru că nu vor beneficia de hrana care li se cuvine prin legislație europeană. 4. Solicităm Comisiei, Consiliului și colegilor din Parlament care vor vota acest raport să pună capăt excluziunii copiilor cu intoleranțe, alergii și restricții alimentare. 24 % dintre elevii intervievați în studiul Comisiei Europene nu au acces la acest program din pricina unor afecțiuni și a lipsei de alternative. Compromisul nu se referă la introducerea unei diete bazate pe plante, ci la obligația noastră de a suplimenta bugetul pentru ca din lista de produse deja acceptate să se creeze alternative. Niciun diagnostic nu trebuie să anuleze dreptul unui elev la acest program european. 5. Alături de raportorii din umbră, atrag atenția asupra importanței măsurilor educative care trebuie implementate în școli și a bugetului mai consistent de care acestea trebuie să beneficieze. Solicit deci Comisiei să țină cont de recomandările Parlamentului European. Le mulțumesc raportorilor din umbră pentru negocierile constructive, iar colegilor europarlamentari români pentru contribuțiile valoroase.